
Da li ženi, koja je bila udata pa se rastala i ponovo se udala – svekar iz drugog braka može biti mahrem i da li pred njim može biti bez hidžaba i da li moj drugi muž može da bude mahrem mojoj majci? Također, da li žena može biti bez hidžaba pred majčinim amidžom? Da vas Allah nagradi Džennetom za vaš rad! Unaprijed hvala!


* 
* 
* 
* 
* 
* 
* 

 
Svekar kao mahrem snahi, a zet punici, nošenje hidžaba pred majčinim amidžom?

Svekar iz drugoga braka tebi je mahrem, isto kao što ti je i svekar iz prvoga braka mahrem i pored toga što ste se razveli, jer je šerijatom, ocu (i djedovima), trajno zabranjeno da ženi snahu – ženu svog sina, nebitno da li je sin njom imao intimni odnos ili ne, i nebitno je li u pitanju sin po krvi ili sin po mlijeku, i u tom rangu su i svi unuci. Dakle, između snahe i svekra postoji trajna zabrana sklapanja braka – što svekra čini stalnim mahremom, shodno kur’anskom ajetu: “Zabranjuju vam se: majke vaše, i kćeri vaše… i žene vaših sinova…” (En-Nisa, 23)


Moje mišljenje je, s obzirom na to da ste razvedeni, i imate stalnu zabranu stupanja u ***[brak](https://pitajucene.com/search/Brak/questions/ "Pretraži pitanja o braku")*** sa ocem – djedom, od bivšega muža, da ćete i pored toga – pred njima biti pokriveni, u slučaju da budete u društvu sa njima, a pred sadašnjim svekrom i djedovima sadašnjeg muža možete biti bez mahrame, a Allah, dž.š., najbolje zna.


I obratno je isti slučaj – sinu je zabranjeno da ženi ženu s kojom se vjenčao njegov otac (ili djed), nebitno da li je otac sa njom imao intimni odnos ili ne, i nebitno je li u pitanju otac po krvi ili otac po mlijeku, i u tom rangu su svi djedovi. Dakle, između sina i očeve žene postoji trajna zabrana, i on je njoj mahrem, shodno kur’anskom ajetu: “I ne ženite se ženama kojima su se ženili očevi vaši – a što je bilo, bit će oprošteno; to bi, uistinu, bio razvrat, gnusoba i ružan put.” (En-Nisa, 22)


Vaš drugi muž, kao i prvi muž, stalni je mahrem vašoj majci (i nenama), shodno kur’anskom ajetu: “Zabranjuju vam se: majke vaše, i kćeri vaše… i majke žena vaših…” (En-Nisa, 23) – i one se neće pokrivati pred njim.


Majčin amidža ima zabranu ženidbe sa kćerkama (tvoja majka), i unukama (ti), od rođenoga brata, pa je time on mahrem ženskoj djeci od brata i sestre, shodno kur’anskom ajetu: “Zabranjuju vam se: majke vaše, i kćeri vaše… i bratične vaše, i sestrične vaše…” (En-Nisa, 23) – i sve one ne moraju biti pokrivene pred majčinim amidžom, a Allah, dž.š., najbolje zna.


Vidjeti:


[http://fatwa.islamweb.net/Fatwa/index.php?page=showfatwa&Option=FatwaId&Id=125941](https://fatwa.islamweb.net/Fatwa/index.php?page=showfatwa&Option=FatwaId&Id=125941)


[http://fatwa.islamweb.net/Fatwa/index.php?page=showfatwa&Option=FatwaId&lang=A&Id=32918](https://fatwa.islamweb.net/Fatwa/index.php?page=showfatwa&Option=FatwaId&lang=A&Id=32918)


Odgovorio: ***[Sead ef. Jasavić](https://pitajucene.com/search/Sead+ef.+Jasavi%C4%87/answers/ "Pretražite odgovore od Sead ef. Jasavić")***, prof. fikha


